**Informatīvais ziņojums**

**“Par 2017. gada 3. februāra Maltas neformālajā samitā izskatāmajiem jautājumiem”**

2017. gada 3. februārī Valetā, Maltā notiks Maltas neformālais samits. Plānots, ka Eiropas Savienības (ES) valstu un valdību vadītāji diskutēs par migrācijas ārējo dimensiju. Tāpat ES valstu un valdību vadītāju neformālajā sanāksmē plānota Romas līguma 60. gadadienas pasākuma, kas notiks Romā 25. martā, sagatavošana.

*Migrācijas ārējā dimensija*

2016. gadā Centrālās Vidusjūras migrācijas ceļš bija galvenais ceļš, pa kuru nelegālie migranti ieradās ES. Nelegālās migrācijas plūsmas Centrālās Vidusjūras migrācijas ceļā sasniedza rekordaugstu līmeni – Itālijā ieceļoja vairāk nekā 181 000 migrantu, no kuriem 90% izceļoja no Lībijas[[1]](#footnote-1).

Valstu un valdību vadītāji Maltas neformālajā samitā diskutēs par iespējām, kā samazināt nekontrolēto migrācijas plūsmu Centrālās Vidusjūras migrācijas ceļā uz ES. Īpašu uzmanību paredzēts pievērst sadarbības stiprināšanai ar Lībiju. Sagaidāms, ka valstu un valdību vadītāji diskutēs par tādiem jautājumiem kā cīņas pret cilvēku kontrabandu pastiprināšana, migrācijas plūsmu pārvaldības uzlabošana uz Lībijas Dienvidu robežas, ekonomisko migrantu atgriešanas sekmēšana, kā arī sadarbības pastiprināšana migrācijas jautājumos ar Lībijas kaimiņvalstīm Ēģipti, Tunisiju un Alžīriju. Tāpat sagaidāma diskusija par finansiālā atbalsta palielināšanu nelegālās migrācijas ierobežojošo pasākumu īstenošanai.

Latvija atzinīgi vērtē pievēršanos pasākumiem nelegālās migrācijas plūsmas mazināšanai uz ES dalībvalstīm. Piekrītam, ka ir nepieciešams pastiprināt centienus nelegālās migrācijas plūsmas mazināšanai uz Eiropas Savienību Centrālās Vidusjūras migrācijas ceļā. Latvija uzskata, ka sadarbībai ar Lībiju jānotiek vairākos virzienos - politiskais dialogs, cīņa ar migrantu kontrabandu, atbalsts Lībijas robežsardzei. Tāpat jāsekmē sadarbība atgriešanas jautājumos, kā arī sadarbība ar Lībijas kaimiņvalstīm.

Viens no priekšnoteikumiem nelegālās migrācijas plūsmu samazināšanai ir iekšpolitiskās un drošības situācijas stabilizācija Lībijā. Cīņā ar migrantu kontrabandu un Lībijas robežsardzes stiprināšanā maksimāli jāizmanto ES operāciju Kopējās drošības un aizsardzības politikas ietvaros(EUNAVFOR MED operācijas Sophia un EUBAM Lybia) sniegtās iespējas. Savukārt pastiprinot pasākumus nelegālās migrācijas ierobežošanai no Lībijas, vienlīdz būtiski ir stiprināt dialogu un sadarbību arī ar Lībijas kaimiņvalstīm, lai mazinātu jaunu migrācijas ceļu veidošanās risku. Latvija uzskata, ka finansējumu, lai pastiprinātu pasākumus nelegālās migrācijas plūsmas mazināšanai no Lībijas, būtu jārod esošo instrumentu ietvaros. Papildus iemaksas ES Āfrikas trasta fondā iespējamas tikai uz brīvprātības pamata.

*Romas līguma 60. gadadienas pasākuma sagatavošana (Roma, 2017. gada 25. marts)*

2017. gada 25. martā tiks atzīmēti sešdesmit gadi kopš Romas līguma[[2]](#footnote-2) noslēgšanas. Par godu šim notikumam Romā notiks ES valstu un valdību vadītāju samits. Maltas neformālajā samitā plānota diskusija par to, kādam būtu jābūt Romas samita vēstījumam. Diskusija notiks 27 dalībvalstu formātā, un tajā nepiedalīsies Apvienotā Karaliste.

Latvijas skatījumā Romas līguma 60. gadadienai ir jākalpo tam, lai saliedētu Eiropas Savienību un nostiprinātu Eiropas projekta nozīmi iedzīvotāju acīs. Šo mērķi var panākt, izstrādājot kopīgu Eiropas Savienības dalībvalstu redzējumu par Eiropas Savienības nākotni. Latvijas skatījumā, šim redzējumam jābalstās uz trim pīlāriem: vērtības, drošība un labklājība.

Eiropas Savienībai arī turpmāk jāaizstāv ES Līgumā iekļautās vērtības – cilvēka cieņa, brīvība, demokrātija, vienlīdzība, tiesiskums un cilvēktiesības. Eiropas Savienībai arī turpmāk jāpievēršas ES ārējo robežu drošībai, cīņai pret terorismu un tā cēloņiem, kā arī jāstiprina ES dalībvalstu sadarbība drošības un aizsardzības spēju attīstīšanā.

Eiropas Savienībai steidzami jārīkojas Eiropas Savienības konkurētspējas atgūšanai, īstenojot kritiski nepieciešamās reformas, lai radītu jaunas darbavietas un atjaunotu izaugsmi, tādējādi vairojot iedzīvotāju labklājību. Tas ļautu mazināt Eiropas Savienībā vērojamo populisma vilni. Vienlaikus Eiropas Savienībai un tās dalībvalstīm ir jāveicina sociālekonomiskais taisnīgums, vēršoties pret izvairīšanos no nodokļiem, gādājot par taisnīgu nodokļu slogu, kā arī samazinot sociālekonomisko nevienlīdzību un atstumtību Eiropas Savienībā.

|  |  |  |
| --- | --- | --- |
| Iesniedzējs:  ārlietu ministrs | | E.Rinkēvičs |
| Vīza: valsts sekretārs | A.Pildegovičs | |

30.01.2017. 9:00

592

Una Ķepīte, 67016381

[Una.Kepite@mfa.gov.lv](mailto:Una.Kepite@mfa.gov.lv)

1. *Joint Communication to the European Parliament, the European Council* *and the Council “Migration on the Central Mediterranean route: Managing flows, saving lives”; JOIN(2017) 4* [↑](#footnote-ref-1)
2. *Eiropas Ekonomikas kopienas dibināšanas līguma un Eiropas Atomenerģijas kopienas dibināšanas līguma* [↑](#footnote-ref-2)